Title: ประกาศนายทะเบียน เรื่อง การสั่งให้บริษัทแก้ไขฐานะหรือการดำเนินการ

ประกาศนายทะเบียน

ประกาศนายทะเบียน
เรื่อง
การสั่งให้บริษัทแก้ไขฐานะหรือการดำเนินการ

เพื่อการกำกับบริษัทประกันชีวิต และเพื่อไม่ให้เกิดความเสียหายแก่ผู้เอาประกันภัยหรือประชาชนอันเนื่องมาจากฐานะหรือการดำเนินการของบริษัท
อาศัยอำนาจตามความในมาตรา ๕๓ แห่งพระราชบัญญัติประกันชีวิต พ.ศ. ๒๕๓๕ ประกอบมาตรา ๓
แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐ นายทะเบียนจึงออกประกาศไว้
ดังนี้

ข้อ ๑[๑]
 ประกาศนี้ให้ใช้บังคับตั้งแต่บัดนี้เป็นต้นไป

ข้อ ๒
 นายทะเบียนจะขอรับความเห็นชอบจากคณะกรรมการกำ
กับและส่งเสริมการประกอบธุรกิจประกันภัยเพื่อมีคำสั่งให้บริษัทแก้ไขฐานะหรือการดำเนินการภายในระยะเวลาที่กำหนดเมื่อปรากฏหลักฐานว่าบริษัทมีฐานะหรือการดำเนินการอยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน
ดังเช่นในกรณีใดกรณีหนึ่งดังต่อไปนี้
(๑) บริษัทมีเงินกองทุนเมื่อเทียบกับร้อยละสองของเงินสำรองประกันภัยตามมาตรา
๒๓ แห่งพระราชบัญญัติประกันชีวิต พ.ศ. ๒๕๓๕ แล้วน้อยกว่าร้อยละหนึ่งร้อยสิบ
(๒) บริษัทมีเงินกองทุนน้อยกว่าห้าสิบห้าล้านบาท
(๓) บริษัทไม่ยื่นรายงานเกี่ยวกับฐานะการเงินและกิจการของบริษัทประจำเดือนสามรอบเดือนติดต่อกัน

ข้อ ๓
 การสั่งให้บริษัทแก้ไขฐานะหรือการดำเนินการภายในระยะเวลาที่กำหนด
แต่ไม่เกินระยะเวลาดังต่อไปนี้
(๑) หกเดือน สำหรับกรณีตามข้อ ๒ (๑) หรือ (๒)
(๒) สามเดือน สำหรับกรณีตามข้อ ๒ (๓)
หากในระหว่างการแก้ไขฐานะหรือการดำเนินการ หรือพ้นระยะเวลาที่นายทะเบียนกำหนดตามข้อ
๒ แล้ว บริษัทไม่อาจแก้ไขฐานะหรือการดำเนินการดังกล่าวได้ หรือบริษัทมีเงินกองทุนน้อยกว่าร้อยละสองของเงินสำรองประกันภัยตามมาตรา
๒๓ แห่งพระราชบัญญัติประกันชีวิต พ.ศ. ๒๕๓๕ หรือมีเงินกองทุนน้อยกว่าห้าสิบล้านบาท
หรือบริษัทยังคงไม่ยื่นรายงานตาม (๓) ของข้อ ๒ นายทะเบียนจะเสนอความเห็นต่อคณะกรรมการกำกับและส่งเสริมการประกอบธุรกิจประกันภัยเพื่อพิจารณาดำเนินการตามขั้นตอนของกฎหมายต่อไป

ข้อ ๔
 นอกจากการดำเนินการตามที่กำหนดในประกาศนี้
นายทะเบียน คณะกรรมการกำกับและส่งเสริมการประกอบธุรกิจประกันภัย หรือรัฐมนตรี อาจมีมาตรการเพิ่มเติมตามพระราชบัญญัติประกันชีวิต
พ.ศ. ๒๕๓๕ เพื่อให้บริษัทมีฐานะหรือการดำเนินการไม่อยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน
อีกก็ได้

ประกาศ
ณ วันที่ ๑๔ กันยายน พ.ศ. ๒๕๕๐
จันทรา
บูรณฤกษ์
เลขาธิการ
คณะกรรมการกำกับและส่งเสริมการประกอบธุรกิจประกันภัย
นายทะเบียน

วัชศักดิ์/ผู้จัดทำ
๑๖
ตุลาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๕๐ ง/หน้า ๔๔/๘ ตุลาคม ๒๕๕๐